Убиха млад мъж във Владиславово – Varnautre.bg
13:00 | 17 февруари | 2018
Жертвата и обвиняемият, 36-годишният Венцислав А., били приятели от детството
Под ръководството на Окръжната прокуратура във Варна криминалисти от ОД на МВР са установили извършител на тежко умишлено престъпление – убийство на млад на мъж. 36-годишният Венцислав А. е бил привлечен като обвиняем за престъпление по член 115 от НК и задържан с цел довеждането му в съда за вземане на мярка за неотклонение „Задържане под стража”. Жертва на тежкото криминално деяние е негов приятел от детството – 34-годишният Явор.
На 14 февруари 2018 г. гражданин е подал сигнал в ОД на МВР за мъж в безпомощно състояние пред вход 5 на блок 404 в кв. „Владиславово” във Варна. На мястото е открит и транспортиран в болницата 34-годишният Явор, който бил адресно регистриран в същия жилищен блок. Малко по-късно пострадалият починал в линейката на път за болницата. Причина за смъртта му са множество травматични увреждания.
До момента проведените процесуално-следствени действия установили, че жертвата е живеел в дома на Венцислав от два месеца. Преди това Явор водел скитнически начин на живот. Вечерта на 13 срещу 14 февруари между двамата възникнал конфликт . Венцислав нанесъл побой на пострадалия.
Искането на Окръжната прокуратура във Варна за вземане на постоянна мярка за неотклонение „Задържане под стража” предстои да бъде внесено във Варненския окръжен съд.